বিদেশি অনুদান বন্ধ করল ট্রাম্প সরকার, টাকা পাবে শুধু ২ দেশ

ওয়েব ডেস্ক: মার্কিন (USA) প্রেসিডেন্ট হিসেবে শপথ গ্রহণের পর থেকেই বড় বড় কিছু সিদ্ধান্ত নিয়েছেন ডোনাল্ড ট্রাম্প (Donald Trump)। নাগরিকত্ব নীতি থেকে অভিবাসন নীতি- সবেতেই এসেছে পরিবর্তন। আর এবার বিদেশি আর্থিক সাহায্যের (Foreign Aid) ক্ষেত্রে আমূল পরিবর্তন আনলেন প্রেসিডেন্ট ট্রাম্প। মার্কিন প্রশাসনের (US Government) নতুন সিদ্ধান্ত অনুযায়ী, বিশ্বের প্রায় সব দেশেই আর্থিক সাহায্য বন্ধ করে দেওয়া হয়েছে। শুধুমাত্র ইজরায়েল (Israel) এবং মিশর (Egypt) আমেরিকার থেকে আর্থিক সাহায্য পাবে।

মার্কিন স্টেট সেক্রেটারি মার্কো রুবিও সম্প্রতি একটি বিবৃতি জারি করে জানিয়েছেন, আমেরিকার ফরেন ডেভেলপমেন্ট অ্যাসিস্টেন্স বা বিদেশি আর্থিক সাহায্যের জন্য নতুন করে আর কোনও বরাদ্দ করা হবে না। তবে ইজরায়েল এবং মিশর এই সাহায্যের আওতায় থাকছে। এই দুই দেশের সঙ্গে মার্কিন কূটনৈতিক ও সামরিক সম্পর্ক বরাবরই দৃঢ়। ট্রাম্প প্রশাসন এই দুই দেশের সাহায্য অব্যাহত রাখার সিদ্ধান্ত নিয়েছে।

আরও পড়ুন: অবৈধ প্রবেশের পরিণতি হবে গুরুতর, মসনদে বসেই বিরাট ঘোষণা ট্রাম্পের

ট্রাম্পের এই সিদ্ধান্তে সবচেয়ে বেশি প্রভাব পড়তে চলেছে ইউক্রেনে। জো বাইডেনের প্রশাসন রাশিয়ার বিরুদ্ধে যুদ্ধে ইউক্রেনকে আর্থিক ও সামরিক সাহায্য দিয়ে আসছিল। তবে ট্রাম্প ক্ষমতায় এসেই সেই সাহায্য বন্ধ করে দেন। ফলে যুদ্ধ বিধ্বস্ত ইউক্রেনের জন্য এটি বড় ধাক্কা হয়ে দাঁড়াতে পারে।

এদিকে ট্রাম্প প্রশাসনের এই সিদ্ধান্তের ফলে আফ্রিকার উন্নয়নশীল দেশগুলিতে এইচআইভি প্রতিরোধে ব্যবহৃত অ্যান্টি-রেট্রোভাইরাল ওষুধ কেনা বন্ধ হয়ে যাবে। এই ওষুধগুলি কেনার জন্য মূলত আমেরিকার অর্থ সাহায্যের উপর নির্ভর করা হত। সাহায্য বন্ধ হয়ে যাওয়ায় এই অঞ্চলে স্বাস্থ্যক্ষেত্রে বড় সঙ্কট সৃষ্টি হতে পারে।